**ΕΠΑΝΑΛΗΨΗ 5ης ΕΝΟΤΗΤΑΣ**

**-Πόσες φωνές έχουν τα ρήματα;**

Δύο φωνές: Ενεργητική (-ω ή -ώ) και Παθητική ( -μαι)

-**Ποιες είναι οι συζυγίες των ρημάτων;**

Ενεργητική φωνή: α’ συζυγία (-ω) / β’ συζυγία (1. –άω,-ώ 2. –ώ)

Παθητική φωνή:α’ συζυγία (-ομαι) / β’ συζυγία (1. –ιέμαι 2. –ούμαι)

Πίνακας σελ.87 σχολικού βιβλίου.

**ΑΣΚΗΣΗ 1**

**Να τρέψετε τα παρακάτω ρήματα στο α’ ενικό πρόσωπο και να τα κατατάξετε σε συζυγίες και φωνές.**

κατοικεί, λάμπει, παρουσιάζονται, κρατιέται, ζητά.

-**Ποιες είναι οι διαθέσεις των ρημάτων;**

**Ενεργητική:** το υποκείμενο ενεργεί

**Παθητική:** το υποκείμενο παθαίνει κάτι

**Μέση:** το υποκείμενο ενεργεί και η ενέργεια γυρίζει σε αυτό

**Ουδέτερη:** το υποκείμενο βρίσκεται σε μία κατάσταση

**ΑΣΚΗΣΗ 2**

**Στις παρακάτω προτάσεις να υπογραμμίσετε τα ρήματα και να αναγνωρίσετε τη διάθεσή τους.**

Οι μαθητές αγόρασαν ευχετήριες κάρτες.

Το κορίτσι χτενίζεται καθημερινά μπροστά στον καθρέφτη.

Τραυματίστηκε ελαφρά από το μαχαίρι.

Κάθεται στην καρέκλα τρεις ώρες.

Τα παιδιά κοιμήθηκαν νωρίς.

Πάγωσαν τα χέρια μου από το κρύο.

**ΧΡΟΝΙΚΕΣ ΒΑΘΜΙΔΕΣ ΡΗΜΑΤΩΝ**

**Παρόν:** Ενεστώτας, Παρακείμενος

**Παρελθόν:** Παρατατικός, Αόριστος, Παρακείμενος, Υπερσυντέλικος

**Μέλλον:** Εξακολουθητικός, Συνοπτικός/Στιγμιαίος και Συντελεσμένος Μέλλοντας

**Σε πόσες κατηγορίες διακρίνεται το ποιόν ενέργειας;**

**Συνοπτικό:** Αόριστος, Συνοπτικός Μέλλοντας

**Μη συνοπτικό:** Ενεστώτας, Παρατατικός, Εξακολουθητικός Μέλλοντας

**Συντελεσμένο:** Παρακείμενος, Υπεσυντέλικος, Συντελεσμένος Μέλλοντας

**ΑΣΚΗΣΗ 3**

**Στις παρακάτω προτάσεις να βρείτε τη χρονική βαθμίδα και το ποιόν ενέργειας των ρημάτων.**

Ανατέλλει σήμερα για όλους μια καλύτερη μέρα.

Αύριο θα πάμε ημερήσια στην Βέροια.

Αρνήθηκε την πρόταση για συμβιβασμό.

Έχω διαβάσει όλα μου τα μαθήματα.

Χθες όλη τη μέρα καθάριζα.

**ΑΣΚΗΣΗ 4**

**Να μεταφέρετε τα ρήματα των παρακάτω προτάσεων στον χρόνο που σας δίνεται στην παρένθεση.**

Έχει γίνει ολόκληρη συζήτηση γι’ αυτό το θέμα. (ενεστώτας......................)

Θα σου στείλω χρήματα. (αόριστος..........................)

Ο πατέρας διάβασε εφημερίδα. (παρατατικός.......................)

Μου δανείζεις το ποδήλατό σου; (στιγμιαίος μέλλοντας................................)

Η μητέρα καθάρισε το σπίτι. (παρακείμενος................................)

**ΣΥΝΔΕΤΙΚΑ ΡΗΜΑΤΑ:** Είναι αυτά που συνδέουν το υποκείμενο με το κατηγορούμενο (είμαι, γίνομαι, φαίνομαι, γεννιέμαι, βρίσκομαι, ονομάζομαι,εκλέγομαι,διορίζομαι, μοιάζω, θεωρούμαι, κτλ.

**ΑΣΚΗΣΗ 4**

**Να υπογραμμίσετε τα συνδετικά ρήματα και να βρείτε τα κατηγορούμενα στις παρακάτω προτάσεις.**

Το σπίτι φαίνεται παλιό.

Ο Γιώργος εκλέχτηκε δήμαρχος.

Η Μαρία φαίνεται κουρασμένη.

Πολλοί άνθρωποι γεννιούνται φτωχοί.

Η μητέρα έγινε έξαλλη με όσα της είπες.

Εσύ ήσουν η αιτία του καυγά.

**ΠΑΡΑΓΩΓΑ ΡΗΜΑΤΑ**

**ΑΣΚΗΣΗ 5**

**Να βρείτε τα επιθήματα που χρησιμοποιούνται για τον σχηματισμό των παρακάτω ρημάτων.**

δημοσιεύω ................

φανερώνω .................

αναγκάζω ..................

πληθαίνω ...................

παρκάρω ....................

κιτρινίζω .....................